Document ID: 32003R1474

Uredba Komisije (ES) št. 1474/2003
z dne 20. avgusta 2003
o določitvi višine pomoči za tržno leto 2003/04 za pridelavo grozdja, namenjenega proizvodnji nekaterih vrst rozin, in višine pomoči za ponovno zasaditev vinogradov, ki jih je prizadela filoksera
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2201/96 z dne 28. oktobra 1996 o skupni ureditvi trgov za predelano sadje in zelenjavo [1], kakor je bila nazadnje spremenjena z Uredbo Komisije (ES) št. 453/2002 [2], in zlasti člena 7(5) Uredbe,
ob upoštevanju naslednjega:
(1) Drugi pododstavek člena 7(1) Uredbe (ES) št. 2201/96 določa kriterije o določitvi pomoči za pridelavo grozdja, namenjenega proizvodnji nekaterih rozin pri sultaninah, pri sortah rumenega muškata in pri korintah.
(2) Tretji pododstavek člena 7(1) navedene uredbe navaja, da se lahko znesek pomoči razlikuje v skladu s sorto grozdja. Poleg tega navaja, da se navedeni znesek lahko razlikuje glede na druge dejavnike, ki lahko vplivajo na donos. V primeru sultanin bi se za območja, ki jih prizadene filoksera, in za ostala območja moralo določiti dodatno razločevanje.
(3) Pri preverjanju območij, na katerih se prideluje grozdje iz prvega pododstavka člena 7(1) Uredbe (ES) št. 2201/96, se za tržno leto 2002/03 ni ugotovila prekoračitev največjega upravičenega območja, določenega s členom 2(1) Uredbe Komisije (ES) št. 1621/1999 z dne 22. julija 1999 o podrobnih pravilih za uporabo Uredbe Sveta (ES) št. 2201/96 glede pomoči za pridelavo grozdja, namenjenega proizvodnji nekaterih vrst rozin [3], kakor je bila nazadnje spremenjena z Uredbo (ES) št. 1880/2001 [4].
(4) Za tržno leto 2003/04 bi se morala določiti pomoč za pridelavo grozdja.
(5) Morala bi se določiti tudi pomoč proizvajalcem za ponovno zasaditev njihovih vinogradov zaradi boja proti filokseri pod pogoji iz člena 7(4) Uredbe (ES) št. 2201/96.
(6) Ukrepi, predvideni s to uredbo, so v skladu z mnenjem Upravljalnega odbora za predelano sadje in zelenjavo -
SPREJELA NASLEDNJO UREDBO:
Člen 1
1. Pomoč za pridelavo iz člena 7(1) Uredbe (ES) št. 2201/96 za tržno leto 2003/04 je:
(a) 2806 EUR na hektar za območja z grozdjem sultanina, ki jih je prizadela filoksera ali so bila v zadnjih petih letih ponovno zasajena,
(b) 3847 EUR na hektar za ostala območja z grozdjem sultanina,
(c) 3391 EUR na hektar za območja z grozdjem korint,
(d) 969 EUR na hektar za območja z rumenim muškatom.
2. Pomoč za ponovno zasaditev iz člena 7(4) Uredbe (ES) št. 2201/96 za tržno leto 2003/04 znaša 3917 EUR na hektar.
3. V skladu z drugim stavkom člena 7(4) Uredbe (ES) št. 2201/96 se pomoči iz odstavka 1 ne izplača, če se izplača pomoč iz odstavka 2.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. avgusta 2003

Labels: 17
19
6